李商隐
赠送前刘五经映三十四韵
建国宜师古，兴邦属上庠。从来以儒戏，安得振朝纲。
叔世何多难，兹基遂已亡。泣麟犹委吏，歌凤更佯狂。
屋壁馀无几，焚坑逮可伤。挟书秦二世，坏宅汉诸王。
草草临盟誓，区区务富强。微茫金马署，狼藉斗鸡场。
尽欲心无窍，皆如面正墙。惊疑豹文鼠，贪窃虎皮羊。
南渡宜终否，西迁冀小康。策非方正士，贡绝孝廉郎。
海鸟悲钟鼓，狙公畏服裳。多岐空扰扰，幽室竟伥伥。
凝邈为时范，虚空作士常。何由羞五霸，直自呰三皇。
别派驱杨墨，他镳并老庄。诗书资破冢，法制困探囊。
周礼仍存鲁，隋师果禅唐。鼎新麾一举，革故法三章。
星宿森文雅，风雷起退藏。缧囚为学切，掌故受经忙。
夫子时之彦，先生迹未荒。褐衣终不召，白首兴难忘。
感激殊非圣，栖迟到异粻。片辞褒有德，一字贬无良。
燕地尊邹衍，西河重卜商。式闾真道在，拥彗信谦光。
获预青衿列，叨来绛帐旁。虽从各言志，还要大为防。
勿谓孤寒弃，深忧讦直妨。叔孙谗易得，盗跖暴难当。
雁下秦云黑，蝉休陇叶黄。莫逾巾屦念，容许后升堂。